S-271/2017

Mál þetta, sem dómtekið var 21. þessa mánaðar, var höfðað með ákæru lögreglustjórans á höfuðborgarsvæðinu, útgefinni 4. síðasta mánaðar, á hendur A-kk-þgf G-kk-þgf, kt. 000000-0000, Arnarási 9 í Garðabæ, „fyrir eftirfarandi umferðarlagabrot:

1. Með því að hafa aðfaranótt laugardagsins 18. mars 2017, ekið bifreiðinni [...] ófær um að stjórna henni örugglega vegna áhrifa ávana og fíkniefna (amfetamín í blóði mældist 145 ng/ml) eftir Hafnarfjarðarvegi í Garðabæ, þar sem lögregla stöðvaði aksturinn. [...]

2. Með því að hafa sunnudaginn 26. mars 2017, ekið bifreiðinni [...] ófær um að stjórna henni örugglega vegna áhrifa ávana og fíkniefna (amfetamín í blóði mældist 80 ng/ml og MDMA 35 ng/ml) og með 78 km hraða á klst, þar sem leyfður hámarkshraði var 50 km/klst, eftir Borgarbraut við Sandvík í Borgarbyggð, þar sem lögregla stöðvaði aksturinn. [...]

3. Með því að hafa aðfaranótt laugardagsins 22. apríl 2017, ekið bifreiðinni [...] ófær um að stjórna henni örugglega vegna áhrifa ávana og fíkniefna (amfetamín í blóði mældist 80 ng/ml) eftir Breiðholtsbraut í Reykjavík, þar sem lögregla stöðvaði aksturinn. [...]

Telst þetta varða við 1., sbr. 2. mgr. 45. gr. a. og 1., sbr. 2. mgr. 37. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar, greiðslu alls sakarkostnaðar og sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.“

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Af hálfu ákærða er þess krafist að hann verði dæmdur til sektarrefsingar og átta mánaða sviptingar ökuréttar. Þá krefst skipaður verjandi hans þóknunar sér til handa.

Samkvæmt því sem fram kemur á sakavottorði, hefur ákærði í þremur tilvikum sætt refsingu frá og með árinu 2009, en þar af koma dómar frá 6. febrúar það ár og 16. janúar 2013 til skoðunar við ákvörðun refsingar nú. Með dómnum frá 6. febrúar 2009 var hann dæmdur til 70.000 króna sektar og sviptur ökurétti í þrjá mánuði, fyrir að aka undir áhrifum ávana- og fíkniefna og án þess að hafa ökuskírteini meðferðis. Með dómnum 16. janúar 2013 var hann dæmdur í 220.000 króna sekt og sviptur ökurétti í þrjú ár og sex mánuði, fyrir ölvunarakstur. Sú ökuréttarsvipting hófst 28. janúar 2013. Refsing ákærða nú, verður eftir þessu og með vísan til dómvenju, ákveðin líkt og hann hafi tvívegis áður og án þess að fimm ár hafi liðið milli framangreindra refsiákvarðana og nýrra brota, ekið undir áhrifum vímugjafa. Á þeim grunni verður ekki greint á milli þess að framangreind fyrri brot hans gegn umferðarlögum, voru annars vegar framin með akstri undir áhrifum áfengis og hins vegar með akstri undir áhrifum ávana- og fíkniefna. Að framangreindu virtu, þar á meðal að virtum 5. tl. 1. mgr. 70. gr. almennra hegningarlaga nr. 19/1940, eftir 77. gr. þeirra laga og með hliðsjón af dómaframkvæmd, þykir refsing ákærða samkvæmt 1. mgr. 100. gr. laga nr. 50/1987, því réttilega ákveðin fangelsi í sextíu daga. Ekki eru efni til að skilorðsbinda þá refsingu.

Með vísan til sakaferils ákærða og 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, er ákærði jafnframt sviptur ökurétti ævilangt, frá birtingu dóms þessa að telja.

Á grundvelli 1. mgr. 218. gr. laga nr. 88/2008 er ákærði dæmdur til að greiða sakarkostnað málsins. Sá kostnaður samanstendur af kostnaði vegna rannsóknaraðgerða lögreglu og þóknunar verjanda ákærða, S-kk-ef K-kk-ef K-kk-ef hæstaréttarlögmanns. Samanlagður kostnaður vegna rannsóknaraðgerða nemur 267.429 krónum og þá þykir þóknun verjandans hæfilega ákveðin 84.320 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, A-kk-nf G-kk-nf, sæti fangelsi í tvo mánuði.

Ákærði er sviptur ökurétti ævilangt frá birtingu dóms þessa að telja.

Ákærði greiði 351.749 krónur í sakarkostnað, þar með talda þóknun skipaðs verjanda síns, S-kk-ef K-kk-ef K-kk-ef hæstaréttarlögmanns, 84.320 krónur.

H-kk-nf Þ-kk-nf